Nya Vevi Siwo Tso Mose ƒe Agbalẽ Enelia Me\nGbetakpɔxɔ—Tata Si Míesrɔ̃na | August 2004\nGBE BUBU Albanian Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japanese Kannada Kiluba Kinyarwanda Kirghiz Korea Tokunɔgbe Korean Latvian Lithuanian Macedonian Malagasy Malayalam Marathi Mizo Moore Myanmar Niuean Norwegian Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Russia Tokunɔgbe Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Venda Vietnamese\nESI Israel-viwo ʋu tso Egipte la, woɖo wo dukɔe. Le esia megbe kpuie la, anye ne woɖo Ŋugbedodonyigbaa dzi hafi, gake meva eme nenema o. Ke boŋ eva hiã be woatsa tsaglãla le “gbe gã dziŋɔ ma dzi” ƒe blaene aɖewo. (Mose V, 8:15) Nukatae? Blemaŋutinya si woŋlɔ ɖe Biblia-gbalẽ si nye Mose ƒe Agbalẽ Enelia me gblɔ nusi dzɔ na mí. Ele be wòana míakpɔe be ehiã be míaɖo to Yehowa Mawu ahade bubu eteƒenɔlawo ŋu.\nMose ƒe Agbalẽ Enelia si Mose ŋlɔ le gbeadzi kple le Moab-tagba la ƒo nu tso ƒe 38 kple ɣleti 9—tso ƒe 1512 D.M.Ŋ. vaseɖe 1473 D.M.Ŋ.—me nudzɔdzɔwo ŋu. (Mose IV, 1:1; Mose V, 1:3) Esime woxlẽ Isreal-viwo zi gbãtɔ hegaxlẽ wo ake le ƒe 38 megbe mee woɖe Mose ƒe agbalẽ enelia (Mose IV) ƒe Eŋlisigbe me ŋkɔ “Numbers” tsoe. (Ta 1-4, 26) Nuŋlɔɖia ma ɖe akpa etɔ̃ me. Akpa gbãtɔ gblɔ nusiwo dzɔ le Sinai-toa gbɔ. Evelia ku ɖe nusiwo yi edzi esime Israel nɔ tsaglãla tsam le gbeadzi ŋu. Eye akpa mamlɛa ƒo nu tso nusiwo dzɔ le Moab-tagba ŋu. Ne èle nuŋlɔɖi sia xlẽm la, àte ŋu abia ɖokuiwò be: ‘Nukawo fiamee nudzɔdzɔ siawo lem? Ðe gɔmeɖose aɖewo le agbalẽ sia me si ate ŋu akpe ɖe ŋunye egbea?’\nLE SINAI-TO LA GBƆ\n(Mose IV, 1:1–10:10)\nEsime Israel-viwo gakpɔtɔ nɔ Sinai-toa gbɔe woxlẽ wo zi gbãtɔ. Ŋutsu siwo xɔ tso ƒe 20 heyii, siwo ŋuti Lewi-viwo mekpe ɖo o, la ƒe xexlẽme nɔ 603,550. Edze ƒã be asrafowo tiatia tae wòxlẽ ameawo ɖo. Asaɖa bliboa, si me nyɔnuwo, ɖeviwo, kple Lewi-viawo nɔ la, anɔ ame miliɔn etɔ̃ kple edzivɔwo.\nLe ameawo xexlẽa megbe la, wona ɖoɖo si nu woazɔ mɔa ɖo, Lewi-viwo ƒe dɔdasiwo kple subɔsubɔ le avɔgbadɔ me, dɔnɔwo ɖeɖeɖeaga, kple ŋuʋaʋã ŋuti sewo kpakple Nasiretɔwo ƒe ŋugbedodowo ŋuti mɔfiame veviwo Israel-viawo. Vɔ siwo amegãwo sa esime wokɔ vɔsamlekpuia ŋu la ŋuti nyatakakawo le ta 7 lia me, eye ta 9 lia ƒo nu tso Ŋutitotoŋkekenyuia ɖuɖu ŋu. Wona mɔfiafia ameha la le ɖoɖo si nu woaƒu asaɖa anyi kple alesi woazɔe ŋu.\nŊɔŋlɔawo me Biabiawo Ŋuɖoɖo:\n2:1, 2—Nukawoe nye “dzesi” siwo gbɔ wòle be Israel-vi siwo woma ɖe hatsotso etɔ̃ me la naƒu asaɖa anyi ɖo le gbeadzi? Biblia meɖɔ alesi dzesi siawo le o. Ke hã, womebu wo be wonye dzesi kɔkɔewo alo subɔ wo o. Dzesiwo koe wonye—akpe ɖe ame ŋu wòanya enɔƒe le asaɖaa me.\n5:27—Nukae srɔ̃nyɔnu wɔ ahasi ƒe ‘ali si aklẽ’ la fia? Nyagbe si wozã le afisia be “ali” la fia vidzinuwo. (Mose I, 46:26) Be ‘wòaklẽ’ la fia be vidzinuawo ƒe alé bu, ale be fu maganya fɔ o.\n6:1-7. Wobia tso Nasiretɔwo si be woatsri nusiwo me wein le kple ahamuamewo katã, si bia be woagbe nu le wo ɖokui gbɔ. Ele be woana woƒe ɖawo nato legbee—wòanye ɖokuibɔbɔ na Yehowa ƒe dzesi, abe alesi ko wobia tso nyɔnuwo si be woabɔbɔ na wo srɔ̃ŋutsuwo alo fofowo ene. Ele be Nasiretɔwo nanɔ dzadzɛ to wo ɖokuiwo tete ɖa le ame kuku ŋu, ne eganye ƒometɔ kplikplikpli aɖe hã, me. Amesiwo subɔna ɣeyiɣiawo katã ɖea ɖokuitsɔtsɔsavɔ ƒe gbɔgbɔ fiana to nugbegbe le wo ɖokuiwo gbɔ kple wo ɖokuibɔbɔ na Yehowa kple eƒe ɖoɖo me. Dɔdasi aɖewo abia be woayi dukɔ siwo gbɔ didi me, si ate ŋu ana wòasesẽ alo womate ŋu agbɔ va aƒe ne ƒometɔ kplikplikpli aɖe ku o.\n8:25, 26. Be woate ŋu akpɔ Lewi-viwo ƒe dɔdasiwo gbɔ nyuie, kpakple le tsitsi ta la, wode se na ame tsitsiwo be woaɖe asi le subɔsubɔdɔ sesẽwo wɔwɔ ŋu. Ke hã, woate ŋu alɔ̃ faa akpe ɖe Lewi-vi bubuwo ŋu. Togbɔ be dzudzɔxɔxɔ aɖeke mele Fiaɖuƒegbeƒãɖelanyenye ŋu egbea o hã la, nusɔsrɔ̃ vevi aɖe le gɔmeɖose sia me. Ne tsitsi wɔe be Kristotɔ aɖe mate ŋu atsɔ agba aɖewo o la, ate ŋu aƒo eɖokui ɖe subɔsubɔ si ƒomevi wòate ŋu awɔ la me.\nTSAGLÃLATSATSA LE GBEADZI\n(Mose IV, 10:11–21:35)\nEsi alilikpo si do ɖe avɔgbadɔ dzi ho mlɔeba la, Israel-viawo dze mɔ aɖe si akplɔ wo aɖado ɖe Moab-tagba wòaxɔ ƒe 38 kple ɣleti ɖeka alo eve la zɔzɔ gɔme. Anyo ŋutɔ be nàkpɔ teƒe siwo woto le anyigbatata, si le ‘Kpɔ Anyigba Nyui la Ða’ ƒe agbalẽ gbadzaa, si Yehowa Ðasefowo ta, ƒe axa 9 lia dzi.\nEsi wodze mɔ ɖo ta Kades, le Paran-gbedzi la, woli liʋiliʋi zi etɔ̃ ya teti. Yehowa tsi gbãtɔ nu esime wòna dzo fiã ameawo dometɔ aɖewo. Emegbe Israel-viawo fa avi bia be woana lã yewo, eye Yehowa na tegli wo. Liʋiliʋi si Miryam kple Aron li le Mose ŋu na Miryam dze anyi hena ɣeyiɣi aɖe.\nEsi woƒu asaɖa anyi ɖe Kades la, Mose dɔ ŋutsu 12 ɖa be woaɖatsa ŋku le Ŋugbedodonyigbaa dzi. Wotrɔ gbɔ le ŋkeke 40 megbe. Esi dukɔa xɔ ŋkutsala ewoawo ƒe nyatakaka gbegblẽawo dzi se la, wodi be yewoaƒu kpe Mose, Aron, kple ŋkutsala wɔnuteƒe Yosua kple Kaleb. Yehowa ɖoe be yeatsɔ dɔvɔ̃ atsrɔ̃ dukɔae, gake Mose ɖe kuku ɖe wo nu, eye Mawu gblɔ be woazu tsaglãlatsalawo le gbeadzi ƒe 40 sɔŋ—vaseɖe esime amesiwo woxlẽ la naku.\nYehowa na se bubuwo kpee. Korax kple ame bubuwo dze aglã ɖe Mose kple Aron ŋu, gake wotsɔ dzo tsrɔ̃ aglãdzelawo loo alo anyigba ke nu mi wo. Le ŋufɔke la, ha bliboa li liʋiliʋi le Mose kple Aron ŋu. Nusi do tso emee nye be ame 14,700 ku le fuwɔame si Yehowa he va wo dzii me. Esi Mawu di be woanya amesi yetia be wòanye nunɔlagã la, ena Aron ƒe atikplɔ ƒo se. Emegbe Yehowa gana sewo kpee ku ɖe Lewi-viwo ƒe dɔwɔwɔwo kple dukɔa ŋu kɔkɔ ŋu. Nyinɔ dzẽ la ƒe afi zazã nye kpɔɖeŋu na alesi woava kɔ amewo ŋu to Yesu ƒe vɔsaa dzie.—Hebritɔwo 9:13, 14.\nIsrael-viawo gbugbɔ trɔ yi ɖe Kades, afisi Miryam ku le. Ameha la gali liʋiliʋi le Mose kple Aron ŋu ake. Ðe nukata? Ðe tsimanɔanyi ta. Esi Mose kple Aron mekɔ Yehowa ƒe ŋkɔ ŋu esime wona tsi do nukutɔe o ta la, Ŋugbedodonyigbaa dzi yiyi to wo ŋu. Israel gadze mɔ tso Kades, eye Aron ku le Hor-to gbɔ. Esi Israel-viawo nɔ Edom xa tom la, ɖeɖi te wo ŋu eye woto nyatoƒoe le Mawu kple Mose ŋu. Yehowa ɖo da vɔ̃ɖiwo ɖe wo dome tsɔ he to na woe. Mose gaɖe kuku ɖe wo nu ake, eye Mawu gblɔ nɛ be wòawɔ akɔblida aku ɖe ati ŋu ale be amesiwo da ɖu nakpɔe ne woahaya. Da la tsi tre ɖi na Yesu Kristo si woklã ɖe ati ŋu ɖe míaƒe viɖe mavɔ ta. (Yohanes 3:14, 15) Israel ɖu Amori-fia siwo nye Sixon kple Og dzi hexɔ woƒe anyigbawo.\n12:1—Nukatae Miryam kple Aron li liʋiliʋi le Mose ŋu? Anye be susu si koŋ tae woli liʋiliʋia ɖoe nye Miryam ƒe didi be ɖoƒe gã nasu ye si. Esi Mose srɔ̃, Zipora, yi ɖawɔ ɖeka kplii le gbeadzi la, Miryam anya vɔ̃ be womagabu ye be yenye nyɔnuwo ŋgɔnɔla le asaɖaa me o.—Mose II, 18:1-5.\n12:9-11—Nukatae wònye be Miryam ɖeka koe dze anyi la? Anɔ eme be eyae dze liʋiliʋia gɔme heƒoe ɖe Aron nu be wòakpe ɖe ye ŋu. Aron ɖe nɔnɔme nyui fia to eƒe nugbegblẽa me ʋuʋu me.\n21:14, 15—Nukae nye agbalẽ si woyɔ le afisia? Ŋɔŋlɔawo yɔ agbalẽ vovovo siwo me Biblia ŋlɔlawo yɔ nyawo tsoe. (Yosua 10:12, 13; Fiawo I, 11:41; 14:19, 29) “Yehowa ƒe aʋawɔwɔwo ƒe agbalẽ” la nye esiawo dometɔ ɖeka. Aʋa siwo Yehowa ƒe amewo wɔ la ŋuti nuŋlɔɖiwoe le eme.\n11:27-29. Mose ɖo kpɔɖeŋu nyui aɖe ku ɖe alesi wòle be míawɔ nui ne mɔnukpɔkpɔwo su ame si le Yehowa ƒe subɔsubɔdɔ me ŋu. Le esi Mose nadi kafukafu na eɖokui teƒe la, edzɔ dzi nɛ boŋ be Eldad kple Medad te nyagbɔgblɔɖi.\n12:2, 9, 10; 16:1-3, 12-14, 31-35, 41, 46-50. Yehowa kpɔa mɔ be ye subɔlawo nade bubu ŋusẽ si Mawu na amewo ŋu.\n14:24. Nu vevi aɖe si akpe ɖe ame ŋu be wòagbe xexeame ƒe nyaƒoɖeamenu be woawɔ nugbegblẽe nye be wòatu “gbɔgbɔ bubu,” alo tamesusu bubu, ɖo. Ele be wòanye esi to vovo tso xexeame tɔ gbɔ.\n15:37-41. Susu si tae Israel-viwo de gbo tɔxɛ woƒe awuwo nu enye be wòaɖo ŋku edzi na wo be wonye dukɔ si woɖo anyi koŋ ɖe tadedeagu na Mawu kple toɖoɖo eƒe sededewo ta. Ðe mele be míawo hã míanɔ agbe ɖe Mawu ƒe dzidzenuwo nu ahato vovo tso xexeame gbɔ oa?\n(Mose IV, 22:1–36:13)\nEsi Israel-viwo ƒu asaɖa anyi ɖe Moab-tagba la, dzidzi ƒo Moabitɔwo. Eyata Moab-fia Balak yi ɖabia tso Bileam si be wòaƒo fi ade Israel-viawo. Gake Yehowa zi Bileam dzi be wòyra wo boŋ. Wozã Moab kple Midian nyɔnuwo tsɔ ble Israel ŋutsuwo nu de agbegbegblẽnɔnɔ kple trɔ̃subɔsubɔ me. Esia wɔe be Yehowa tsrɔ̃ nugbegblẽwɔla 24,000. Mlɔeba la, fuwɔamea wu enu esime Pinehas ʋa ŋu ɖe Yehowa nu.\nAmewo xexlẽ zi evelia ɖee fia be amesiwo woxlẽ zi gbãtɔ la dometɔ aɖeke meganɔ agbe o, negbe Yosua kple Kaleb ko. Woɖo Yosua be wòaxɔ ɖe Mose teƒe. Israel-viwo xɔ vɔsa vovovowo ŋuti ɖoɖowo kple atamkakawo ŋuti mɔfiamewo. Israel-viawo hã bia hlɔ̃ Midiantɔwo. Ruben, Gad, kple Manase ƒe toa ƒe afã yi ɖanɔ Yordan-tɔsisia ƒe ɣedzeƒe kpa dzi. Wona mɔfiamewo Israel ku ɖe Yordan la tsotso kple anyigbaa xɔxɔ ŋu. Wofia alesi woama anyigbae la wo tsitotsito. Ðeko woadzidze nu ɖe anyigbaa dzi hafi. Lewi-viwo xɔ du 48, eye esiawo dometɔ ade anye sitsoƒeduwo.\n22:20-22—Nukatae Yehowa do dziku ɖe Bileam ŋu vevie? Yehowa gblɔ na nyagblɔɖila Bileam be megaƒo fi de Israel-viwo o. (Mose IV, 22:12) Gake, nyagblɔɖila la dze Balak ƒe amewo yome be yeava ƒo fi ade Israel. Bileam di be yeadze Moab-fia ŋu eye yeaxɔ teƒeɖoɖo aɖe tso egbɔ. (Petro II, 2:15, 16; Yuda 11) Esi wozi Bileam dzi be wòayra Israel ɖe fiƒoƒo dee teƒe la, edi be yeƒe nu nanyo fiaa ŋu esime wòdo susua ɖa be woazã nyɔnu Baal subɔlawo atsɔ able Israel ŋutsuwo nui. (Mose IV, 31:15, 16) Eyata Bileam ƒe ŋubiabiã gbegblẽ la tae Mawu do dziku ɖe nyagblɔɖilaa ŋu vevie ɖo.\n30:6-8—Ðe ŋutsu Kristotɔ ate ŋu agblẽ srɔ̃a ƒe adzɔgbeɖeɖewo mea? Le adzɔgbeɖeɖe ƒe nyawo me la, Yehowa wɔa nu kple esubɔlawo ɖekaɖekae. Le kpɔɖeŋu me, adzɔgbeɖeɖe na Yehowa nye nusi ame ŋutɔ wɔna. (Galatiatɔwo 6:5) Srɔ̃ŋutsu mekpɔ mɔ agblẽ adzɔgbeɖeɖe sia me o. Ke hã, ele be srɔ̃nyɔnu naƒo asa na adzɔgbe si mesɔ ɖe Mawu ƒe Nya alo nusiwo nye srɔ̃a tɔ gome nu o la ɖeɖe.\n25:11. Dzo tsɔtsɔ ɖe Yehowa ƒe tadedeagu ŋu ƒe kpɔɖeŋu kae nye si Pinehas ɖo na mí! Ðe mele be didi be hamea nanɔ kɔkɔe naʋã mí be míaka agbegbegblẽnɔnɔ nyɔŋu aɖe si ŋutinya míese la ta na Kristotɔ hamemegãwoa?\n35:9-29. Nyateƒe si wònye be ele be amesi meɖoe wu ame o nasi adzo le aƒeme ayi ɖe sitsoƒedu aɖe me vaseɖe ɣeaɖeɣi la fia mí be agbe nye nu kɔkɔe eye be ele be míade bubu eŋu.\n35:33. Amesiwo kɔ ame maɖifɔwo ƒe ʋu ɖi tsɔ gblẽ kɔ ɖo na anyigba la ƒe ʋuwo kɔkɔɖi ko dzie woato alé avu anyigba la. Aleke esia sɔe nye si be Yehowa atsrɔ̃ ame vɔ̃ɖiwo hafi atrɔ anyigbaa wòazu paradiso!—Lododowo 2:21, 22; Daniel 2:44.\nMawu ƒe Nya Sẽa Ŋu\nEle be míade bubu Yehowa kple amesiwo wòtia ɖo agbanɔamedzinɔƒewo le eƒe amewo dome la ŋu. Mose ƒe Agbalẽ Enelia na nyateƒenya sia me gakɔ ɖe edzi. Nusɔsrɔ̃ vevi kae nye esi wònye na mí be míana ŋutifafa kple ɖekawɔwɔ nanɔ hamea me egbea!\nNudzɔdzɔ siwo woŋlɔ ɖe Mose ƒe Agbalẽ Enelia me ɖe alesi amesiwo ɖea ŋu ɖi le woƒe gbɔgbɔmemenyenye ŋu ate ŋu adze nugbegblẽwɔwɔwo, abe liʋiliʋilili, agbegbegblẽnɔnɔ, kple trɔ̃subɔsubɔ ene, me bɔbɔe la fia. Woate ŋu azã kpɔɖeŋu kple nusɔsrɔ̃ siwo le Biblia-gbalẽ sia me le miaƒe nuhiahiãwo ƒe dɔdasi si wowɔna le Yehowa Ðasefowo ƒe hamewo ƒe Subɔsubɔ Kpekpea me la wɔwɔ me. Nyateƒee wònye be “Mawu ƒe nya la le agbe, eye wòsẽa ŋu” le míaƒe agbe me vavã.—Hebritɔwo 4:12.\n[Nɔnɔmetata si le axa 24, 25]\nYehowa to alilikpo wɔnuku aɖe si do ɖe avɔgbadɔa dzi fia alesi wòle be Israel-viwo naƒu asaɖa anyi ahazɔ mɔe la wo\nEdze be míaɖo to Yehowa eye ekpɔa mɔ be míade bubu ye teƒenɔlawo ŋu\nƉoe Ɖe Amewo Ɖoe Ɖe Amewo Nya Vevi Siwo Tso Mose ƒe Agbalẽ Enelia Me\nw04 8/1 axa 24-27\nDziɖuɖu Nyuitɔ Didi\nMawu Ƒe Fiaɖuƒe Dziɖuɖu—Enye Nu Ŋutɔŋutɔ Si Li Egbea\nYehowa Ðea Eƒe Ŋutikɔkɔe Fiaa Ðokuibɔbɔlawo\nAlesi Kristo Bu Gãnyenyee Tutuɖo\nYehowa Ƒe Ŋusẽ Lé Mí Ðe Te\nNukae Naa Gɔmesese Vavãtɔ Nɔa Agbe Ŋu?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2004\nGBETAKPƆXƆ—TATA SI MÍESRƆ̃NA August 2004


‘Nye luʋɔ léa ŋku ɖe wò ŋkuɖodzinyawo ŋu, eye melɔ̃a wo vevie ŋutɔ.’—PSALMO 119:167.\n1. Afika koŋue wogblɔ Yehowa ƒe ŋkuɖodzinyawo le zi gbɔ zi geɖe míate ŋu akpɔ?\nYEHOWA di be yeƒe amewo nakpɔ dzidzɔ. Gake hafi míakpɔ dzidzɔ vavãtɔ la, ele be míazɔ ɖe Mawu ƒe se dzi ahawɔ nusiwo wògblɔ. Susu ma tae wònaa ŋkuɖodzinyawo mí ɖo. Wodze zi gbɔ zi geɖe le Ŋɔŋlɔawo me, vevietɔ le Psalmo 119 lia si anye Yuda Fiavi Xizkiya si nye ɖekakpui ŋlɔ la me. Ha vivi sia dze egɔme kple nya siwo nye: “Woayra amesiwo fɔɖiɖi mele woƒe azɔlime ŋu o, amesiwo zɔna le Yehowa ƒe se la me. Woayra amesiwo wɔa eƒe [ŋkuɖodzinyawo, NW] dzi, amesiwo dinɛ tso dzi blibo me.”—Psalmo 119:1, 2.\n2. Aleke Mawu ƒe ŋkuɖodzinyawo do ƒome kple dzidzɔkpɔkpɔe?\n2 ‘Míezɔna le Yehowa ƒe se la me’ ne míexɔa eƒe Nya la me sidzedze vavãtɔ hezãa wo le agbenɔnɔ me. Gake esi míede blibo o ta la, míehiã ŋkuɖodzinyawo. Hebrigbe me nya si gɔme woɖe be “ŋkuɖodzinyawo” fia be Mawu nana eƒe sewo kple ɖoɖowo gavaa míaƒe susu me. (Mateo 10:18-20) Ne míeyi edzi wɔna ɖe ŋkuɖodzinya siawo dzi ko hafi míakpɔtɔ anɔ dzidzɔ kpɔm, elabena wokpena ɖe mía ŋu míeƒoa asa na gbɔgbɔmemɔ̃tetre siwo hea afɔku kple nuxaxa vɛ.\nKu Ðe Yehowa ƒe Ŋkuɖodzinyawo Ŋu\n3. Le Psalmo 119:60, 61 me nyawo ta la, kakaɖedzi kae le mía si?\n3 Mawu ƒe ŋkuɖodzinyawo xɔ asi na hakpala si dzi ha be: “Mewɔ kaba, be malé ŋku ɖe wò seawo ŋu, eye nyemalala o. Ame vɔ̃ɖiwo ƒe kawo ɖe to ɖem, ke nye ŋku medzo le wò se la dzi o.” (Psalmo 119:60, 61) Yehowa ƒe ŋkuɖodzinyawo kpena ɖe mía ŋu míedoa dzi le yometiti me elabena míeka ɖe edzi be mía Fofo si le dziƒo ate ŋu atso ka siwo futɔwo blana ɖe mía ŋu tsɔ xea mɔ na mí. Le ɣeyiɣi nyuitɔ dzi la, eɖea mí tsoa kplamatsedonu mawo me ale be míegate ŋu yia Fiaɖuƒegbeƒãɖeɖedɔa dzi.—Marko 13:10.\n4. Aleke wòle be míaxɔ Mawu ƒe ŋkuɖodzinyawoe?\n4 Ɣeaɖewoɣi la, Yehowa ƒe ŋkuɖodzinyawo ɖɔa mí ɖo. Mina míakpɔ ŋudzedze ɖe ɖɔɖɔɖo mawo ŋu, abe alesi hakpala la hã wɔe ene. Edo gbe ɖa gblɔ na Mawu be: ‘Wò ŋkuɖodzinyawo nye dzidzɔ nam. Melɔ̃a wò ŋkuɖodzinyawo.’ (Psalmo 119:24, 119) Mawu ƒe ŋkuɖodzinyawo sɔ gbɔ le mía si wu esi nɔ hakpala la si. Hebri Ŋɔŋlɔawo me kpukpui alafa geɖe siwo woyɔ le Hela Ŋɔŋlɔawo me ɖoa ŋku se siwo Yehowa de na eƒe amewo le Sea te kpakple tameɖoɖo siwo le esi na Kristo-hamea dzi na mí. Ne Mawu kpɔe be ehiã be yeaɖo ŋku nusiwo ku ɖe yeƒe sewo ŋu dzi na mí la, míekpɔa ŋudzedze ɖe mɔfiame mawo ŋu. Eye ne ‘míeku ɖe Yehowa ƒe ŋkuɖodzinyawo ŋu’ la, míaƒo asa na nudzroame vɔ̃ siwo medzea mía Wɔla ŋu o, eye wonaa dzidzɔkpɔkpɔ buna ɖe mí la.—Psalmo 119:31.\n5. Aleke míate ŋu ava lɔ̃ Yehowa ƒe ŋkuɖodzinyawo vevie ŋutɔe?\n5 Aleke gbegbee wòle be míalɔ̃ Yehowa ƒe ŋkuɖodzinyawoe? Hakpala la dzi ha be: ‘Nye luʋɔ léa ŋku ɖe wò ŋkuɖodzinyawo ŋu, eye melɔ̃a wo vevie ŋutɔ.’ (Psalmo 119:167) Míava lɔ̃ Yehowa ƒe ŋkuɖodzinyawo vevie ŋutɔ ne míebu wo be wonye nuxlɔ̃ame siwo tso Vifofo si tsɔ ɖe le eme na mí ŋutɔŋutɔ gbɔ hexɔ wo. (Petro I, 5:6, 7) Míehiã eƒe ŋkuɖodzinyawo, eye míava lɔ̃ wo geɖe ŋutɔ ne míeva kpɔ alesi woɖea vi na míi.\nNusiwo ta Míehiã Mawu ƒe Ŋkuɖodzinyawo\n6. Susu siwo ta míehiã Yehowa ƒe ŋkuɖodzinyawo dometɔ aɖee nye ka, eye nukae akpe ɖe mía ŋu be míaɖo ŋku wo dzii?\n6 Susu siwo ta míehiã Yehowa ƒe ŋkuɖodzinyawo dometɔ ɖekae nye be míeŋlɔa nu be. The World Book Encyclopedia gblɔ be: “Zi geɖe la, amewo ŋlɔa nu be geɖe wu ne eteƒe le didim. . . . Ðewohĩ edzɔ ɖe dziwò kpɔ be mègate ŋu ɖo ŋku ŋkɔ alo nyatakaka aɖe si nɔ nu na wò vevie hafi dzi o. . . . Woyɔa nuŋɔŋlɔbe vie alea, si dzɔna zi geɖe, be nyabuɖeame. Dzɔdzɔmeŋutinunyalawo tsɔe sɔ kple alesi nànɔ nu dim le xɔ si me nuwo le nyamaa la me. . . . Mɔ nyuitɔ si dzi nàto aɖo ŋku nya dzie nye be nàgadzro nyaa me le ɣeyiɣi didi aɖe si nèsusu be yenyae nyuie vɔ megbe.” Nusɔsrɔ̃ veviedodotɔe kpakple egbugbɔgasrɔ̃ akpe ɖe mía ŋu be míaɖo ŋku Mawu ƒe ŋkuɖodzinyawo dzi ahawɔ wo dzi bene eme nanyo na mí.\n7. Nukatae Mawu ƒe ŋkuɖodzinyawo hiã egbea wu tsã?\n7 Míehiã Yehowa ƒe ŋkuɖodzinyawo egbea wu ɣeyiɣi ɖesiaɖe si va yi le alesi nuvɔ̃ɖiwɔwɔ do agbogbo wu gbɔgblɔ le amegbetɔ ƒe ŋutinya me ta. Ne míelé fɔ ɖe Mawu ƒe ŋkuɖodzinyawo ŋu la, gɔmesese si hiã la asu mía si ale be míana woable mí míayi xexemenuwɔna vɔ̃ɖiwo wɔ ge o. Hakpala la gblɔ be: “Medze nunya wu nye nufialawo katã, elabena wò [ŋkuɖodzinyawo] nye nye ŋugbledede. Mese nu gɔme wu ame tsitsiwo, elabena melé wò seawo me ɖe asi. Mete nye afɔ ɖe megbe tso toƒe vɔ̃ɖiwo katã gbɔ, ne malé ŋku ɖe wò nya ŋu.” (Psalmo 119:99-101) Ne míewɔ ɖe Mawu ƒe ŋkuɖodzinyawo dzi la, míate ɖa le “toƒe vɔ̃ɖiwo katã” gbɔ eye míava nɔ abe ameha hoo siwo “ƒe nyasã do viviti, eye wonye amedzrowo le Mawu ƒe agbe la gome” ene o.—Efesotɔwo 4:17-19.\n8. Aleke míawɔ asu te nyuie akpe akɔ kple xɔse ƒe dodokpɔwo dzidzedzetɔe?\n8 Mawu ƒe ŋkuɖodzinyawo gahiã elabena wodoa ŋusẽ mí míete ŋu doa dzi le dodokpɔ geɖe siwo míedoa goe le “nuwuɣi” sia me la me. (Daniel 12:4) Ne manye ŋkuɖodzinyaawo tae o la, anye ne míazu ‘nyasela siwo ŋlɔa nu be.’ (Yakobo 1:25) Gake Ŋɔŋlɔawo sɔsrɔ̃ le ame ɖokui si veviedodotɔe kpakple le hamea me to agbalẽ siwo tso “dɔla nuteƒewɔla kple aɖaŋudzela” la gbɔ akpe ɖe mía ŋu be míakpe akɔ kple xɔse ƒe dodokpɔwo dzidzedzetɔe. (Mateo 24:45-47) Gbɔgbɔ me ɖoɖo mawo kpena ɖe mía ŋu míekpɔa nusi wòle be míawɔ wòadze Yehowa ŋu ne míeɖo nɔnɔme sesẽwo me.\nAkpa Vevi si Míaƒe Kpekpewo Wɔna\n9. Amekawoe nye ‘nunana siwo nye amewo,’ eye aleke wokpena ɖe haxɔsetɔwo ŋui?\n9 Míexɔa Mawu ƒe ŋkuɖodzinya siwo hiã mí la ƒe akpa aɖe le Kristotɔwo ƒe kpekpewo me, afisi nɔviŋutsu siwo wotia la naa mɔfiamewo le. Apostolo Paulo ŋlɔ be esi Yesu ‘yi dzi me ʋĩ la, eɖe aboyo aboyomewo yii, eye wòtsɔ nunana siwo nye amewo na.’ Paulo gblɔ kpee be: “[Kristo] ɖo ame aɖewo wonye apostolowo, eye ame aɖewo hã nye nyagblɔɖilawo, eye ame aɖewo hã nye nyanyuigblɔlawo, eye ame aɖewo hã nye kplɔlawo kple nufialawo, bene woadzra ame kɔkɔewo ɖo hena subɔsubɔ ƒe dɔwɔwɔ hena Kristo ƒe ŋutilã tutu.” (Efesotɔwo 4:8, 11, 12) Aleke gbegbe míedaa akpee nye si be ‘nunana siawo siwo nye amewo’—hamemegã siwo woɖo—hea míaƒe susu yia Yehowa ƒe ŋkuɖodzinyawo dzi ne míekpe ta na tadedeagu!\n10. Susu vevi kae le Hebritɔwo 10:24, 25 me?\n10 Ŋudzedzekpɔkpɔ ɖe ɖoɖo siwo Mawu wɔ na mí ŋu aʋã mí be míayi míaƒe hame ƒe kpekpe atɔ̃awo kwasiɖa ɖesiaɖe. Paulo te gbe ɖe alesi gbegbe wòhiã be míakpe ta edziedzi la dzi. Eŋlɔ be: “[Mina] míalé ŋku ɖe mía nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.”—Hebritɔwo 10:24, 25.\n11. Aleke kpekpe siwo míewɔna kwasiɖa sia kwasiɖa ɖea vi na míi?\n11 Èkpɔa ŋudzedze ɖe nusiwo míaƒe kpekpewo wɔna na mí ŋua? Kwasiɖa sia kwasiɖa ƒe Gbetakpɔxɔ Nusɔsrɔ̃a doa ŋusẽ míaƒe xɔse, hekpena ɖe mía ŋu be míewɔna ɖe Yehowa ƒe ŋkuɖodzinyawo dzi, eye wòna míeblaa akpa ɖe ‘xexeame ƒe gbɔgbɔ’ ŋu. (Korintotɔwo I, 2:12; Dɔwɔwɔwo 15:31) Le Dutoƒo Kpekpea me la, nuƒolawo gblɔa mɔfiame siwo tso Mawu ƒe Nyaa me, eye wo dometɔ aɖewo nye Yehowa ƒe ŋkuɖodzinyawo kple Yesu ƒe ‘agbe mavɔ nya’ wɔnukuwo. (Yohanes 6:68; 7:46; Mateo 5:1–7:29) Wonyrea míaƒe nufiafia ŋutetewo le Teokrasi Subɔsubɔ Sukua me. Subɔsubɔ Kpekpea nye nu xɔasi aɖe si kpena ɖe mía ŋu be alesi míegblɔa nyanyuia tso aƒeme yi aƒeme, le tɔtrɔyiwo wɔwɔ me, le aƒeme Biblia nusɔsrɔ̃wo wɔwɔ me, kple le subɔsubɔdɔa ƒe mɔ bubuwo nu la nyona ɖe edzi. Alesi ƒuƒoƒoa nɔa sue wu le Hame ƒe Agbalẽ me Nusɔsrɔ̃ wɔƒee la naa mɔnukpɔkpɔ geɖe mí be míegblɔa nya siwo me Mawu ƒe ŋkuɖodzinyawo nɔna zi geɖe.\n12, 13. Aleke Mawu ƒe ame siwo le Asia-dukɔ aɖe me ɖee fia be yewokpɔ ŋudzedze ɖe Kristotɔwo ƒe kpekpewo ŋui?\n12 Hame ƒe kpekpewo yiyi ɣesiaɣi wɔnɛ be míeɖoa ŋku Mawu ƒe sededewo dzi eye wòkpena ɖe mía ŋu míekpɔtɔ sẽa ŋu le gbɔgbɔ me ne aʋawɔwɔ le edzi yim, le ganya sesẽwo me, kple le xɔse ƒe dodokpɔ bubuwo me. Kristotɔ 70 aɖewo siwo le Asia dukɔ aɖe me, amesiwo wòle na be woagblẽ woƒe aƒewo ɖi aɖanɔ aveto me la kpɔ alesi gbegbe kpekpeawo le vevie la dze sii. Esi woɖoe kplikpaa be yewoayi edzi anɔ ƒu ƒom edziedzi ta la, wotrɔ yi woƒe du si aʋawɔwɔ gbã la me hekaka Fiaɖuƒe Akpataa ƒe akpa si susɔ hetsɔe tu bubui le avea me.\n13 Esi Yehowa ƒe amewo do dzi to aʋawɔwɔ ƒe geɖe me le dukɔ ma ke ƒe akpa bubu me megbe la, wogakpɔtɔ le subɔsubɔm dzonɔamemetɔe. Wobia gbe nuto ma me hamemegãwo dometɔ ɖeka be: “Nuka koŋue wɔe be nɔviawo te ŋu ƒoa ƒu?” Aleke wòɖo eŋui? “Míete fli ɖe kpekpe aɖeke me kpɔ le ƒe 19 me o. Ɣeaɖewoɣi le bɔmbdada alo nɔnɔme sesẽ bubuwo ta la, nɔviawo dometɔ aɖewo mete ŋu ɖoa kpekpea wɔƒe o, gake míete fli ɖe kpekpe aɖeke me kpɔ gbeɖe o.” Nɔvi lɔlɔ̃tɔ siawo nya alesi gbegbe wòle vevie be ‘woagadzudzɔ ƒuƒoƒo o’ nyateƒe.\n14. Nukae míate ŋu asrɔ̃ tso nyagã Hana ƒe nuwɔna me?\n14 Hana si nye ahosi si xɔ ƒe 84 la “medzona le mawuƒe la me [gbeɖe] o.” Ewɔe be enɔ eteƒe esime wotsɔ vidzĩ Yesu va afima ɣeyiɣi kpui aɖe le edzidzi vɔ megbe. (Luka 2:36-38) Èɖoe kplikpaa be yemada kpekpeawo ƒu oa? Èle tɔwò sinua wɔm be yeanɔ míaƒe takpekpe suewo kple takpekpe gãwo ƒe akpa ɖesiaɖe teƒea? Gbɔgbɔ me mɔfiame nyui siwo míexɔna le takpeƒe siawo na wòdzena na mí kɔte be mía Fofo si le dziƒo tsɔa ɖe le eme na eƒe amewo. (Yesaya 40:11) Azɔ hã wɔna siawo na míekpɔa dzidzɔ, eye míaƒe afima nɔnɔ ɖenɛ fiana be míekpɔa ŋudzedze ɖe Yehowa ƒe ŋkuɖodzinyawo ŋu.—Nexemya 8:5-8, 12.\nYehowa ƒe Ŋkuɖodzinyawo na Míeɖe Vovo\n15, 16. Dɔ kae wɔwɔ ɖe Yehowa ƒe ŋkuɖodzinyawo dzi wɔna ɖe míaƒe agbenɔnɔ dzi?\n15 Wɔwɔ ɖe Mawu ƒe ŋkuɖodzinyawo dzi na míetoa vovo tso xexe vɔ̃ɖi sia gbɔ. Le kpɔɖeŋu me, wɔwɔ ɖe Mawu ƒe ŋkuɖodzinyawo dzi mena míekpɔa gome le gbɔdɔdɔ ƒe agbegbegblẽnɔnɔ me o. (Mose V, 5:18; Lododowo 6:29-35; Hebritɔwo 13:4) Míate ŋu ato Mawu ƒe ŋkuɖodzinyawo dzi wɔwɔ dzi aɖu alakpadada, anukwaremaɖimaɖi, alo fififi ƒe dodokpɔ dzi dzidzedzetɔe. (Mose II, 20:15, 16; Mose III, 19:11; Lododowo 30:7-9; Efesotɔwo 4:25, 28; Hebritɔwo 13:18) Wɔwɔ ɖe Yehowa ƒe ŋkuɖodzinyawo dzi wɔnɛ hã be míebiaa hlɔ̃ o, míeléa ame ɖe dɔme alo gblẽa ame ŋu o.—Mose III, 19:16, 18; Psalmo 15:1, 3.\n16 Wɔwɔ ɖe Mawu ƒe ŋkuɖodzinyawo dzi nana míenɔa kɔkɔe, alo woɖea mí ɖe vovo na eƒe subɔsubɔdɔ wɔwɔ. Eye aleke gbegbe wòle vevie enye si be míaɖe vovo tso xexeame gbɔ! Le gbe si Yesu do ɖa na Yehowa le eƒe anyigbadzigbenɔnɔ ƒe zã mamlɛa me la, eɖe kuku ɖe eyomedzelawo ta be: “Nye la metsɔ wò nya la na wo, eye xexeame lé fu wo, elabena wometso xexeame o, abe alesi nye hã nyemetso xexeame o ene. Nyemele biabiam be, naɖe wo tso xexeame o, ke boŋ bena, nadzra wo ɖo tso vɔ̃ɖitɔ la si me. Wometso xexeame o, abe alesi nye hã nyemetso xexeame o ene. Wɔ wo kɔkɔe le nyateƒe la me, wò nya la enye nyateƒe.” (Yohanes 17:14-17) Mina míayi edzi ade asixɔxɔ Mawu ƒe Nya si na woɖea mí ɖe vovo na eƒe subɔsubɔdɔ kɔkɔea wɔwɔ la ŋu.\n17. Nukae ate ŋu adzɔ ne míeŋe aɖaba ƒu Mawu ƒe ŋkuɖodzinyawo dzi, eyata nukae wòle be míawɔ?\n17 Esi míenye Yehowa subɔlawo ta la, míedi be míadze na eƒe subɔsubɔdɔa wɔwɔ ɖaa. Gake ne míeŋe aɖaba ƒu Mawu ƒe ŋkuɖodzinyawo dzi la, xexeme sia ƒe gbɔgbɔ si wodona ɖe ŋgɔ le eƒe nuƒoƒo, agbalẽ, modzakaɖeɖe, kple agbenɔnɔ me geɖe ŋutɔ la aɖu mía dzi. Eye godoo la, míedi be míazu galɔ̃lawo, adegbe ƒuƒlu ƒolawo, dadalawo, ame madakpewo, ame mawɔnuteƒewo, ame wɔadãwo, ame mabunuwo, ɖokuidoɖedzilawo, amesiwo lɔ̃a hadzedze wu esi woalɔ̃ Mawu o—eye nɔnɔme siawo nye esiwo amesiwo te ɖe aga tso Mawu gbɔ ɖena fiana dometɔ ʋɛ aɖewo ko. (Timoteo II, 3:1-5) Esi míele nuɖoanyi vɔ̃ɖi sia ƒe ŋkeke mamlɛawo me ʋĩ ta la, mina míayi edzi anɔ gbe dom ɖa anɔ Mawu ƒe kpekpeɖeŋu biam bene míate ŋu ayi edzi awɔ Yehowa ƒe ŋkuɖodzinyawo dzi ale be ‘míanɔ ŋudzɔ ɖe eƒe nya dzi wɔwɔ ŋu.’—Psalmo 119:9.\n18. Wɔwɔ ɖe Mawu ƒe ŋkuɖodzinyawo dzi awɔe be míaɖe afɔ nyui kawo?\n18 Menye nusiwo mele be míawɔ o ko dzie Yehowa ƒe ŋkuɖodzinyawo ɖoa ŋkui na mí o. Wɔwɔ ɖe eƒe ŋkuɖodzinyawo dzi ana míawɔ afɔɖeɖe nyuitɔ, aʋã mí be míaɖo ŋu ɖe Yehowa ŋu bliboe ahalɔ̃e kple míaƒe dzi, luʋɔ, susu, kple ŋusẽ katã. (Mose V, 6:5; Psalmo 4:6; Lododowo 3:5, 6; Mateo 22:37; Marko 12:30) Mawu ƒe ŋkuɖodzinyawo ʋãa mí hã be míalɔ̃ mía havi. (Mose III, 19:18; Mateo 22:39) Míeɖea lɔlɔ̃ na Mawu kple mía havi fiana vevietɔ ne míele Mawu ƒe lɔlɔ̃nu wɔm hele ‘Mawu ŋuti sidzedze’ si naa agbe la gblɔm na ame bubuwo.—Lododowo 2:1-5.\nYehowa ƒe Ŋkuɖodzinyawo Dzi Wɔwɔ Nye Agbe!\n19. Aleke míaɖee afia ame bubuwo be wɔwɔ ɖe Yehowa ƒe ŋkuɖodzinyawo dzi nyo eye wòɖea vi?\n19 Ne míewɔ ɖe Yehowa ƒe ŋkuɖodzinyawo dzi hekpe ɖe ame bubuwo ŋu be woawo hã nawɔ ɖe wo dzi la, míaxɔ mía ŋutɔwo kple amesiwo ɖoa to mí ɖe agbe. (Timoteo I, 4:16) Aleke míaɖee afia ame bubuwo be Yehowa ƒe ŋkuɖodzinyawo dzi wɔwɔ nyo nyateƒe eye wòɖea vi? Eya koe nye be míatsɔ Biblia ƒe gɔmeɖosewo awɔ dɔe le mía ŋutɔwo ƒe agbenɔnɔ me. Aɖo kpe edzi na ‘amesiwo ƒe nɔnɔme sɔ na agbekpɔkpɔ’ be agbenɔnɔ ƒe mɔ si wota le Mawu ƒe Nyaa mee nye nyuitɔ kekeake si dzi wòle be woato nyateƒe. (Dɔwɔwɔwo 13:48) Woakpɔe hã be ‘Mawu le mía dome vavã’ eye aʋã wo be woawɔ ɖeka kple mí le Yehowa Aƒetɔ Dziɖulagã la subɔsubɔ me.—Korintotɔwo I, 14:24, 25.\n20, 21. Nukae Mawu ƒe ŋkuɖodzinyawo kple eƒe gbɔgbɔa akpe ɖe mía ŋu míawɔ?\n20 Ne míeyi edzi srɔ̃ Ŋɔŋlɔawo, hetsɔa nusiwo míesrɔ̃na wɔa dɔe, eye míewɔa gbɔgbɔmeɖoɖo siwo Yehowa wɔna na mí ŋudɔ bliboe la, míava lɔ̃ eƒe ŋkuɖodzinyawo vevie ŋutɔ. Ne míewɔ ɖe ŋkuɖodzinya siawo dzi la, woakpe ɖe mía ŋu be ‘míado amenyenye yeye si wowɔ le Mawu ƒe lɔlɔ̃nu nu le dzɔdzɔenyenye kple nuteƒewɔwɔ vavãtɔ me.’ (Efesotɔwo 4:20-24) Yehowa ƒe ŋkuɖodzinyawo kple eƒe gbɔgbɔ kɔkɔea akpe ɖe mía ŋu be míaɖe lɔlɔ̃, dzidzɔ, ŋutifafa, dzigbɔgbɔ blewu, dɔmenyonyo, dɔmekɔkɔ, xɔse, tufafa, kple ɖokuidziɖuɖu afia—nɔnɔme siawo to vovo sasasã na xexeme si le Satana ƒe ŋusẽ te la tɔ! (Galatiatɔwo 5:22, 23; Yohanes I, 5:19) Eyata míate ŋu ada akpe ne woɖo ŋku Yehowa ƒe nudidiwo dzi na mí le míaƒe ɖokuisi Biblia nusɔsrɔ̃ me, to hamemegã siwo woɖo dzi, kple le míaƒe kpekpewo, takpekpe suewo kpakple takpekpe gãwo me.\n21 Le alesi míewɔna ɖe Yehowa ƒe ŋkuɖodzinyawo dzi ta la, dzi te ŋu dzɔa mí ne míele fu kpem le dzɔdzɔenyenye ta gɔ̃ hã. (Luka 6:22, 23) Míekpɔa Mawu sinu be wòaɖe mí tso nɔnɔme si doa ŋɔdzi na ame wu ɖesiaɖe la me. Esia le vevie fifia vevietɔ esi wole dukɔwo katã nu ƒom ƒu na “Mawu, ŋusẽkatãtɔ la, ƒe ŋkeke gã la ƒe aʋawɔwɔ” le Harmagedon.—Nyaɖeɖefia 16:14-16.\n22. Tame kae wòle be míaɖo ɖe Yehowa ƒe ŋkuɖodzinyawo ŋu?\n22 Hafi míaxɔ amenuvevenunana si nye agbe mavɔ la, ke ele be míalɔ̃ Yehowa ƒe ŋkuɖodzinyawo vevie ŋutɔ ahawɔ wo dzi tso dzi blibo me. Eyata neva eme be seselelãme si nɔ hakpala la si nanɔ míawo hã si, esi wòdzi ha be: “Wò [ŋkuɖodzinyawo] le dzɔdzɔe tegbee; fia nunyam, ne manɔ agbe.” (Psalmo 119:144) Eye neva eme be míaɖe tameɖoɖo kplikpaa si dze le hakpala la ƒe nya siawo me afia: “Meyɔ wò [Yehowa], xɔ nam, ne malé ŋku ɖe wò [ŋkuɖodzinyawo] ŋu.” (Psalmo 119:146) Ẽ, mina míato nyagbɔgblɔ kple nuwɔna me aɖo kpe edzi be míelɔ̃ Yehowa ƒe ŋkuɖodzinyawo vevie ŋutɔ nyateƒe.\n• Aleke hakpala la bu Yehowa ƒe ŋkuɖodzinyawoe?\n• Nukatae míehiã Mawu ƒe ŋkuɖodzinyawo?\n• Akpa kae míaƒe kpekpewo wɔna le Mawu ƒe ŋkuɖodzinyawo gome?\n• Aleke Yehowa ƒe ŋkuɖodzinyawo ɖea mí ɖe vovo tso xexe sia gbɔe?\nHakpala la lɔ̃ Yehowa ƒe ŋkuɖodzinyawo vevie ŋutɔ\nÐe nèsrɔ̃a Hana ƒe kpɔɖeŋua hekpɔa egbɔ be kpekpewo metoa ye ŋu oa?\nWɔwɔ ɖe Yehowa ƒe ŋkuɖodzinyawo dzi ɖea mí ɖe vovo míenɔa dzadzɛ eye míedzena na eƒe subɔsubɔdɔ wɔwɔ\nƉoe Ɖe Amewo Ɖoe Ɖe Amewo Èlɔ̃ Yehowa Ƒe Ŋkuɖodzinyawo Vevie Ŋutɔa?\nw00 12/1 axa 14-19


Hebritɔwo 10 | Biblia Le Internet Dzi | Xexe Yeye Gɔmeɖeɖe (1984)\n10 Elabena esi wònye nu nyui siwo ava la ƒe vɔvɔli ye li na Se la, ke menye nuawo ŋutɔŋutɔ ƒe nɔnɔme o ta la, amegbetɔwo mate ŋu ato ƒe sia ƒe vɔsa siwo wowɔna ɖaa la dzi awɔ ame siwo tena vana la bliboe gbeɖe o. 2 Ne menye nenema o la, ɖe womadzudzɔ vɔsasa, le esi ema afia be wokɔ ame siwo nɔ subɔsubɔdɔ kɔkɔe wɔm la ŋu zi ɖeka ɖe ɣeyiɣiawo katã nu, eye le esia ta woƒe dzitsinya magaɖe fu na wo be nu vɔ̃ le wo ŋu o ta oa? 3 Ke boŋ wotoa vɔsa siawo dzi ɖoa ŋku edzi na ameawo ƒe sia ƒe be nu vɔ̃ le wo ŋu, 4 elabena nyitsuwo kple gbɔ̃wo ƒe ʋu mate ŋu aɖe nu vɔ̃wo ɖa o. 5 Esia tae esime wòva xexea me la, egblɔ be: “‘Mèdi vɔsa kple nunana o, ke boŋ èdzra ŋutilã aɖe ɖo ɖi nam. 6 Mèkpɔ ŋudzedze ɖe numevɔsawo kple nu vɔ̃ vɔsa ŋu o.’ 7 Eye megblɔ be, ‘Kpɔ ɖa! Meva ɖo (agbalẽ xatsaxatsa la me woŋlɔ nya ɖo le ŋunye) be mawɔ wò lɔlɔ̃nu, Oo Mawu.’” 8 Esi wògblɔ gbã be: “Mèdi vɔsawo kple nunanawo kple numevɔsawo kpakple nu vɔ̃ vɔsa o, eye mèkpɔ ŋudzedze ɖe wo ŋu hã o”—vɔsa siawoe wowɔna le Se la nu—vɔ la, 9 egblɔ ŋutɔŋutɔ be: “Kpɔ ɖa! Meva ɖo be mawɔ wò lɔlɔ̃nu.” Eɖe nu gbãtɔ la ɖa, bene wòaɖo evelia anyi. 10 To “lɔlɔ̃nu” sia me la, wokɔ mía ŋu to Yesu Kristo ƒe ŋutilã, si wotsɔ na zi ɖeka ɖe ɣeyiɣiawo katã nu la dzi. 11 Gawu la, nunɔla ɖe sia ɖe yia eƒe teƒe gbe sia gbe hena dutoƒo subɔsubɔdɔ wɔwɔ kple vɔ mawo ke sasa enuenu, elabena vɔsa siawo mate ŋu aɖe nu vɔ̃wo ɖa keŋkeŋ gbeɖe o. 12 Gake ame sia tsɔ vɔsa ɖeka na ɖe nu vɔ̃wo ta yi mavɔ me, eye wòbɔbɔ nɔ anyi ɖe Mawu ƒe nuɖusi me, 13 eye tso ɣemaɣi la, ele lalam va se ɖe esime woatsɔ eƒe futɔwo awɔ eƒe afɔɖodzinu. 14 Elabena vɔsa ɖeka dzi wòto wɔ ame siwo ŋu kɔm wole la bliboe yi mavɔ me. 15 Gawu la, gbɔgbɔ kɔkɔe la hã ɖia ɖase na mí, elabena egblɔ gbã be: 16 “‘Esiae nye nubabla si mawɔ kpli wo le ŋkeke siawo megbe,’ Yehowa ye gblɔe. ‘Matsɔ nye seawo ade woƒe dziwo me, eye maŋlɔ wo ɖe woƒe susuwo me,’” 17 eye wògblɔ emegbe be: “Eye nyemagaɖo ŋku woƒe nu vɔ̃wo kple woƒe sedzidadawo dzi azɔ o.” 18 Ke afi si nu siawo ƒe tsɔtsɔke le la, vɔsasa ɖe nu vɔ̃wo ta megali o. 19 Eya ta nɔviwo, esi dzideƒo le mía si be míakpɔ mɔ age ɖe kɔkɔeƒe la to Yesu ƒe ʋu dzi, 20 mɔ si wòɖo anyi na mí abe mɔ yeye gbagbe si to xɔmetsovɔ, si nye eƒe ŋutilã, la me ene, 21 eye esi wònye nunɔlagã si le Mawu ƒe aƒe la nu le mía si ta la, 22 mina míatsɔ dzi nyateƒetɔwo ate ava le xɔse ƒe kakaɖedzi blibo me, esi wònye wohlẽ nu ɖe míaƒe dziwo ŋu be woakɔ wo ŋu tso dzitsinya vɔ̃ɖi me, eye wotsɔ tsi nyui le na míaƒe ŋutilãwo, la ŋuti. 23 Mina míalé míaƒe mɔkpɔkpɔ me ʋuʋu le dutoƒo la me ɖe asi sesĩe maʋamaʋae, elabena nyateƒetɔe ame si do ŋugbea la nye. 24 Eye mina míanɔ mía nɔewo ŋu bum, bene míado ŋusẽ mía nɔewo hena lɔlɔ̃ kple dɔ nyuiwo wɔwɔ, 25 eye míaganɔ míaƒe ƒuƒoƒewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem ƒo na mía nɔewo, eye míawɔe geɖe wu, esi miekpɔ be ŋkeke la le ɖoɖom ta. 26 Elabena ne nyateƒe la ƒe sidzedze vavãtɔ su mía si, hafi míegaɖoa nu vɔ̃ nɔa wɔwɔm la, ekema vɔsasa ɖe nu vɔ̃wo ta aɖeke megali o, 27 ke boŋ vɔvɔ̃mɔkpɔkpɔ na ʋɔnudɔdrɔ̃ aɖe li, eye ŋuʋaʋã ƒe dzo si atsrɔ̃ tsitretsiɖeŋulawo hã li. 28 Wonaa ame sia ame si do vlo Mose ƒe sea la kuna nublanuimakpɔmakpɔe, le ame eve alo etɔ̃ ƒe ɖaseɖiɖi nu. 29 Tohehe si sesẽ wu kae miesusu be adze na ame si tu afɔ Mawu ƒe Vi la dzi, eye wòbu nubabla ƒe ʋu si wotsɔ kɔ eŋu la nu maɖinui, eye wòdo vlo amenuvevegbɔgbɔ la? 30 Elabena míenya ame si gblɔ be: “Tɔnyee nye hlɔ̃biabia; maɖo eteƒe”; eye wògagblɔ be: “Yehowa adrɔ̃ ʋɔnu eƒe dukɔ la.” 31 Ŋɔdzinue wònye be ame nadze Mawu gbagbe la ƒe asi me. 32 Ke hã, minɔ ŋku ɖom edzi be le tsã ŋkekewo me la, esi woklẽ ɖe mia me megbe la, miedo dzi le avuwɔwɔ sesẽ me le fukpekpewo me, 33 ɣeaɖewoɣi la, wotsɔ ŋukpedodowo kple xaxawo siaa wɔ mi miezu abe nukpɔkpɔwo le fefewɔƒe ene, eye ɣebubuɣiwo la, miekpɔ gome kple ame siwo nɔ nɔnɔme sia me tom la. 34 Elabena miese veve ɖe ame siwo nɔ gaxɔ me la nu, eye miedo dzi dzidzɔtɔe esime woha miaƒe nunɔamesiwo, esi mienyae be nunɔamesi si nyo wu, eye wònɔa anyi ɖaa, le mia ŋutɔwo mia si ta. 35 Eya ta migatsɔ miaƒe nuƒoƒo dzinɔameƒotɔe, si teƒeɖoɖofetu gã aɖe li na la, ƒu gbe o. 36 Elabena dzidodo hiã mi, be ne miewɔ Mawu ƒe lɔlɔ̃nu vɔ la, miaxɔ ŋugbedodo la me vava. 37 Elabena “esusɔ vie ko,” eye “ame si gbɔna la ava ɖo, eye mahe ɖe megbe o.” 38 “Gake nye ame dzɔdzɔe la anɔ agbe le xɔse ta,” eye “ne egbugbɔ ɖe megbe la, luʋɔnye makpɔ dzidzɔ ɖe eŋu o.” 39 Ke míenye ame siwo gbugbɔna ɖe megbe ɖe tsɔtsrɔ̃ me la dometɔwo o, ke boŋ ame siwo si xɔse le hena luʋɔ xɔxɔ ɖe agbe la dometɔwo míenye.


NE AME aɖe ko nu ŋɔnyɔe na wò la, aleke nèwɔa nui? Anɔ eme godoo be àko nu nɛ. Eye ana dzi nadzɔ wò hã godoo. Nyateƒee ne xɔlɔ̃wo alo ame siwo míenya o gɔ̃ hã ko nu na mí la, ewɔnɛ be míawo hã míekoa nu na wo eye dzi dzɔa mí. Nyɔnua aɖe si ŋkɔe nye Magdalena gblɔ be: “Srɔ̃nye Georg si ku la lɔ̃a nukoko. Ne mekpɔ eƒe ŋkume la, meɖea dzi ɖi.”\nNe ame aɖe ko nu tso dzi me la, efia be dzi le edzɔm eye wòɖe dzi ɖi. Mewɔ nuku o be nyati aɖe si habɔbɔ aɖe (Association for Psychological Science) ta ɖe agbalẽ si nye Observer me le internet dzi gblɔ be: “Ðe wowɔ mí be míako nu.” Nyatia gblɔ kpee be, vidzĩwo gɔ̃ hã “koa nu ne ame aɖe ko nu na wo.” Nyatia gagblɔ be: “Menye ɖeko amewo dea dzesi nu si ta ame aɖe ko nu ko evɔ o, ke ekpena ɖe ame ŋu wònyaa nu si wòle be eya hã nawɔ.” *\nNumekula siwo le Harvard Yunivɛsiti le Amerika la lé ŋku ɖe ale si dɔnɔ tsitsiwo wɔa nu ɖe ale si wo dzi kpɔlawo ɖoa moe ŋu la ŋu. Numekulawo gblɔ be ne edze le mo na dɔnɔdzikpɔlawo be “wotsɔ ɖe le eme na wo, do vivi ɖe wo ŋu, wole vevie na wo eye wose veve ɖe wo nu la,” dɔnɔawo ƒe dzi dzea eme, wohayana eye woƒe susu wɔa dɔ nyuie wu. Gake esi dɔnɔdzikpɔlawo gbe nu siawo wɔwɔ na dɔnɔawo la, dɔnɔawo ƒe nɔnɔmea nyra ɖe edzi.\nNe èko nu la aɖe vi na wò ŋutɔ hã. Numekukuwo ɖee fia be vi siwo wòɖena dometɔ aɖewoe nye be enana dzi ɖoa ame ƒo, dzi dzɔa ame eye wòɖea nuteɖeamedzi dzi kpɔtɔna. Gake moyɔyɔ ya ɖe wògblẽa nu le ame ŋu.\nNUKOKO “NANA DZI ÐOA ƑONYE”\nMagdalena si ŋu míeƒo nu tsoe va yi la nye Yehowa Ðasefo le Xexemeʋa Evelia wɔɣi. Wokplɔ eya kple eƒe ƒomea me tɔ bubu aɖewo de fuwɔamegaxɔ me le Ravensbrück, Germany le esi wogbe be yewomawɔ nu si Nazitɔwo bia tso wo si o ta. Egblɔ be: “Ɣeaɖewoɣia, dzɔlaawo gbena na mí be míagaƒo nu na gamenɔla bubuwo o. Gake womekpɔ ŋusẽ aɖeke ɖe míaƒe nukoko ya dzi o. Ne mekpɔ nɔnye kple nɔvinyenyɔnu wole nu kom la, enana dzi ɖoa ƒonye eye wòdoa ŋusẽm be mado dzi.”\nÐewohĩ àsusu be gbe sia gbe dzimaɖitsitsiwo na wòsesẽna be yeanɔ nu kom. Nu siwo ŋu bum míele ye kpɔa ŋusẽ ɖe míaƒe seselelãmewo dzi. (Lododowo 15:15; Filipitɔwo 4:8, 9) Eya ta togbɔ be asesẽ hã, ɖe manyo be nànɔ nu siwo nyo kple nu siwo tua ame ɖo ŋu bum oa? * Biblia xexlẽ kple gbedodoɖa kpe ɖe ame geɖe ŋu wokoa nu. (Mateo 5:3; Filipitɔwo 4:6, 7) Le nyateƒe me la, nya ‘dzidzɔ’ kple nya bubu siwo ɖii la dze zi alafa geɖe le Biblia me! Ðe manyo be nàtee kpɔ axlẽ axa ɖeka alo eve gbe sia gbe oa? Ðewohĩ, wò hã àte ŋu anɔ nu kom ɣesiaɣi.\nTsɔ kpe ɖe eŋu la, mègalala be ame bubuwo nako nu na wò hafi nàwɔe o. Ko nu na ame aɖe be nàna dzi nadzɔ eya hã. Bu nukoko si Mawu na wò be enye nu si ado dzidzɔ na wò ŋutɔ kple ame siwo akpɔ wò nànɔ nu kom la siaa.\n^ mm. 3 Biblia gblɔ le kpɔɖeŋunyagbɔgblɔ me be Mawu le nu kom. Psalmo 119:135 gblɔ be: “Ko nu ɖe wò subɔla.”—Etenuŋɔŋlɔ.\n^ mm. 8 Kpɔ nyati si nye “Ðe ‘Nètua Aglo Atraɖiia’?” si dze le November 2013 ƒe Nyɔ! me.\nNu ka tae ame geɖe le avu wɔm kple susu manyomanyowo bubu tso wo ɖokui ŋu? Nyati sia dzro ale si míazã Biblia be wòakpe ɖe mía ŋu míayi edzi anɔ susu nyuiwo bum tso mía ɖokui ŋu la me.\nƉoe Ɖe Amewo Ɖoe Ɖe Amewo Nukoko—Nu Si Nàte Ŋu Ana Amewo


Ne ènya ɖokuiwò kple nu siwo dzi nèxɔ se la, akpe ɖe ŋuwò nàtso nya me nyuie ne woƒo nya ɖe nuwò.\nKpɔ nudzɔdzɔ sia ɖa le susu me: Karen va ɖo kplɔ̃ɖoƒea miniti ewo aɖewo koe nye ema, eye wòse ame nyanyɛ aɖe ƒe gbe le emegbe.\n“Nu ka tae nèle tsitre ɖe afi sia ko?”\nKaren trɔ kpɔ amea, eye wòkpɔe be ye xɔlɔ̃ Jessica ye. Jessica lé ahatukpa eve siwo le ʋuʋu la ɖe asi. Ekpɔe be aha sesẽe le eme. Jessica do atukpa ɖeka ɖe Karen gbɔ gblɔ be, “Ètsi aɖu agbe vie ɖe!”\nKaren di be yeagbe, gake xɔlɔ̃ae Jessica nye. Karen medi be yeƒe nu nati ye xɔlɔ̃a o. Gakpe ɖe eŋu la, nyɔnuvi nyui aɖee Jessica nye. Eya ta ne Jessica noa aha la, ke efia be ahanono megblẽ ale o. Karen gblɔ na eɖokui be: ‘Aha koe, menye gbekui ye o.’\nNe wòe nye Karen ɖe, nu kae nàwɔ?\nHafi nàte ŋu atso nya me nyuie le nɔnɔme sia me la, ele be nànya ɖokuiwò nyuie. Be nànya ɖokuiwò nyuie fia be nànya ame si nènye nyuie kple nu siwo dzi nèxɔ se. Esia awɔe be wò ŋutɔ nàkpɔ ŋusẽ ɖe wò nuwɔnawo dzi, eye màɖe mɔ ame bubuwo nanɔ ŋusẽ kpɔm ɖe dziwò o.—1 Korintotɔwo 9:26, 27.\nAleke nàwɔ nɔnɔme nyui sia nasu asiwò? Nyabiase siwo gbɔna la ŋu ɖoɖo akpe ɖe ŋuwò.\n1 NU KAWO MEE MESẼ ŊU LE?\nNe ènya wò ŋutetewo kple wò nɔnɔme nyuiwo nyuie la, kakaɖedzi geɖe wu anɔ asiwò.\nBIBLIA ME KPƆÐEŊU: Apostolo Paulo ŋlɔ bena: “Ne nyemebi le nuƒoƒo me o hã la, nyemele nenema le sidzedze ya me o.” (2 Korintotɔwo 11:6) Esi Paulo nya Ŋɔŋlɔawo nyuie ta la, ete ŋu tɔ afɔ to sesĩe esi amewo tsɔ nya ɖe eŋu. Meɖe mɔ nya manyomanyo siwo gblɔm wonɔ tso eŋu la na be megaka ɖe eɖokui dzi o.—2 Korintotɔwo 10:10; 11:5.\nDZRO ÐOKUIWÒ ME: Ŋlɔ ŋutete alo aɖaŋu aɖe si le asiwò la ɖe ete.\nAzɔ ŋlɔ nɔnɔme nyui aɖe si le asiwò hã ɖe ete. (Le kpɔɖeŋu me, ɖe nètsɔa ɖe le eme na amea? nyoa dɔmea? nye ame si dzi woate ŋu aka ɖoa? ame si nɔa game dzia?)\n2 NU KAWO MEE MEGBƆDZƆ LE?\nAbe ale si ko deku vovo ɖeka gblẽa detsi ene la, wò agbenɔnɔ ate ŋu agblẽ kpata nenye be èɖe mɔ wò gbɔdzɔgbɔdzɔwo kpɔ ŋusẽ ɖe wò agbe dzi.\nBIBLIA ME KPƆÐEŊU: Apostolo Paulo nya eƒe gbɔdzɔgbɔdzɔwo nyuie. Eŋlɔ bena: “Mekpɔa dzidzɔ le Mawu ƒe se la ŋu ŋutɔ le ame si menye le ememe la gome, ke mekpɔ se bubu aɖe le menye, si le aʋa wɔm kple se si le nye susu me, eye wòléam aboyoe yina na nu vɔ̃ ƒe se.”—Romatɔwo 7:22, 23.\nDZRO ÐOKUIWÒ ME: Gbɔdzɔgbɔdzɔ kawo dzie wòhiã be nàɖu?\n3 TAÐODZINU KAWOE LE ASINYE?\nÐe nàɖo taksi ahabia tso ʋukula si be wòaku ʋua anɔ xlã ƒom teƒe aɖe ʋuu kaka ami navɔ le ʋua mea? Esia anye movinuwɔwɔ kple ga dome gbegblẽ!\nNufiame kae le eme? Ne taɖodzinuwo le asiwò la, ànya afi si nèɖo tae le agbe me, eye mànɔ togodoe dom anɔ dagbadagbam ɖe yame o. Ne èɖo teƒe aɖe ɖe susu me be yeayi la, àɖe afɔ siwo akpe ɖe ŋuwò be nàɖo teƒea.\nBIBLIA ME KPƆÐEŊU: Apostolo Paulo ŋlɔ bena: “Ale si mele dua ƒum la, nyemele eƒum ɖewoɖewoe o.” (1 Korintotɔwo 9:26) Esi apostolo Paulo nanɔ yiyim le agbe me ko taɖodzinu aɖeke manɔmee teƒe la, eɖo taɖodzinuwo na eɖokui eye wòwɔ nu siwo ana wòaɖo wo gbɔ.—Filipitɔwo 3:12-14.\nDZRO ÐOKUIWÒ ME: Ŋlɔ taɖodzinu etɔ̃ siwo gbɔ nèdi be yeaɖo le ƒe si gbɔna me.\n4 NU KAWO DZIE MEXƆ SE?\nNe ènya ame si nènye nyuie kple nu siwo dzi nèxɔ se la, ke èsɔ kple ati aɖe si ƒo ke ɖe to sesĩe si ate ŋu anɔ te ɖe ahom sesẽwo nu\nNe mèxɔ naneke koŋ dzi se o la, àtsi vedomesi le agbe me. Abe ale si agama trɔnae ene la, ànɔ wò nɔnɔme trɔm be wòawɔ ɖeka kple hawòtiwo tɔ, eye esia anye dzesi be mènya ame si tɔgbi nèdi be yeanye o.\nGake nenye be èwɔa nu siwo wɔ ɖeka kple nu siwo dzi nèxɔ se la, ke efia be èle agbe nɔm ɖe ame si ƒomevi nèdi be yeanye la nu, nu ka kee ame bubuwo ɖagblɔ o.\nBIBLIA ME KPƆÐEŊU: Daniel “ɖoe le eƒe dzi me” be yeawɔ ɖe Mawu ƒe sewo dzi togbɔ be wokplɔe dzo le eƒe ƒometɔwo gbɔ gɔ̃ hã; anɔ eme be ɖekakpuivi dzaa koe wònye ɣemaɣi. (Daniel 1:8) Esi Daniel wɔ esia la, ewɔ ɖe tame si wòɖo la dzi. Daniel nɔ agbe ɖe nu siwo dzi wòxɔ se la nu.\nDZRO ÐOKUIWÒ ME: Nu kawo dzie nèxɔ se? Le kpɔɖeŋu me: Ðe nèxɔ Mawu dzi sea? Ne èxɔ edzi se la, nu ka tae? Nu kawoe ɖo kpe edzi na wò be Mawu li?\nÐe nèka ɖe edzi be se siwo nu Mawu be míanɔ agbe ɖo la aɖe vi na wòa? Ne èɖo eŋu be ɛ̃ la, nu ka tae?\nAme ka ƒomevie nàdi be yeanye? Àdi be yeanɔ abe aŋgba ƒuƒu si ya ƒona yia afi sia afi loo alo abe ati si nɔa te ɖe ahom sesẽwo nu la enea? Do ŋusẽ nu nàzu ame si tɔgbi nèɖoe be yeanye, ekema ànɔ abe ati ma ene. Eye esia akpe ɖe ŋuwò nàɖo nyabiase si nye Ame kae menye? la ŋu.\nLé ŋku ɖe taɖodzinu etɔ̃ siwo nèŋlɔ ɖe nyabiase 3 lia te la ŋu. Azɔ ŋlɔ nu si nàte ŋu awɔ le ɣleti sia me be nàɖo wo dometɔ ɖe sia ɖe gbɔ la ɖi.